LT Europos Sąjungos oficialusis leidinys L 282/50

KOMISIJOS SPRENDIMAS

2006 m. spalio 12 d.

dėl Nyderlandams skiriamų papildomų žvejybos dienų Skagerako sąsiauryje, IV rajone, IIa (EB vandenys), VIIa ir VIa kvadratuose

(pranešta dokumentu Nr. C(2006) 4777)

(autentiškas tik tekstas olandų kalba)

(Tekstas svarbus EEE)

(2006/686/EB)

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 2005 m. gruodžio 22 d. Tarybos reglamentą (EB) Nr. 51/2006, nustatantį 2006 m. Bendrijos vandenyse ir vandenyse, kuriuose privaloma nustatyti žvejybos apribojimus, žvejojantiems Bendrijos laivams taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (1), ypač į jo IIA priedo 10 punktą,

kadangi:

(1) Reglamento (EB) Nr. 51/2006 IIA priedo 8 punkte yra nustatytas didžiausias dienų, kuriomis 10 m ilgio arba ilgesni Bendrijos laivai, turintys plačiažiočių tralų, kurių tinklinio audeklo akies kraštinės ilgis yra 80 mm arba didesnis, 2006 m. vasario 1 d.–2007 m. sausio 31 d. gali būti IIA priedo 2 punkte nurodytuose Skagerako sąsiauryje, IV rajone, IIa (EB vandenys), VIId, VIIa ir VIa kvadratuose, skaičius.

(2) Pagal IIA priedo 10 punktą Komisija, atsižvelgdama į nuo 2002 m. sausio 1 d. visam laikui nutrauktą žvejybos veiklą, gali suteikti papildomą dienų, kuriomis laivas, turintis tokių plačiažiočių tralų, gali būti geografiniame rajone, skaičių.

(3) Nyderlandai pateikė duomenų, įrodančių, kad nuo 2002 m. sausio 1 d. veiklą nutraukusių laivų žvejybos pastangos sudarė 14,18 % tame geografiniame rajone 2001 m. žvejojusių Nyderlandų laivų, turėjusių plačiažiočių tralų, kurių tinklinio audinio akies kraštinės ilgis 80 mm arba didesnis, žvejybos pastangų. Atsižvelgdamos į Reglamento (EB) Nr. 51/2006 nuostatas, Nyderlandų valdžios institucijos įsipareigojo sumažinti plekšninių žvejybos pastangas.

(4) Remiantis pateikta informacija Nyderlandams turėtų būti skiriama 20 arba 22 papildomos dienos, kurias 2006 m. vasario 1 d.–2007 m. sausio 31 d. laikotarpiu laivai, turintys 4 punkto b papunkčio i, ii, iii ir iv papunkčiuose nurodytoms įrankių grupėms priklausančių plačiažiočių tralų, gali praleisti jūroje, atsižvelgiant į tai, ar jiems taikomos Reglamento (EB) Nr. 51/2006 IIA priedo 8.1 punkto c papunktyje, 8.1 punkto e papunktyje ir 8.1 punkto i papunktyje nurodytos specialios sąlygos.

(5) Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,

PRIĖMĖ ŠĮ SPRENDIMĄ:

1 straipsnis

Didžiausias dienų, kuriomis su Nyderlandų vėliava plaukiojantys ir Reglamento (EB) Nr. 51/2006 IIA priedo 4 punkto b papunkčio i, ii, iii arba iv papunktyje nurodytoms žvejybos įrankių grupėms priklausančių plačiažiočių tralų turintys žvejybos laivai, kuriems netaikomos to priedo 8.1 punkte išvardytos specialios sąlygos, gali būti to priedo I lentelėje nurodytuose Skagerako sąsiauryje, IV rajone, IIa (EB vandenys), VIIa ir VIa kvadratuose, skaičius keičiamas į 163 dienų per metus skaičių.

2 straipsnis

Didžiausias dienų, kuriomis su Nyderlandų vėliava plaukiojantys ir Reglamento (EB) Nr. 51/2006 IIA priedo 4 punkto b papunkčio i papunktyje, 4 punkto b papunkčio ii papunktyje, 4 punkto b papunkčio iii papunktyje ir 4 punkto b papunkčio iv papunktyje nurodytoms žvejybos įrankių grupėms priklausančių plačiažiočių tralų turintys žvejybos laivai, kuriems taikomos to priedo 8.1 punkto c papunktyje, 8.1 punkto i papunktyje ir 8.1 punkto e papunktyje išvardytos specialios sąlygos, gali būti to priedo I lentelėje nurodytuose Skagerako sąsiauryje, IV rajone, IIa (EB vandenys), VIIa ir VIa kvadratuose, skaičius keičiamas į 177 dienų per metus skaičių.

3 straipsnis

Šis sprendimas skirtas Nyderlandų Karalystei.

Priimta Briuselyje, 2006 m. spalio 12 d. Komisijos vardu Joe BORG Komisijos narys

(1) OL L 16, 2006 1 20, p. 1. Reglamentas su paskutiniais pakeitimais, padarytais Reglamentu (EB) Nr. 941/2006 (OL L 173, 2006 6 27, p. 1).